কাশ্মীর ইস্যুতে এক মন্তব্য করে এখনো তোপের মুখে আছেন পাকিস্তানি তারকা আফ্রিদি। শুরুটা করছিলেন গম্ভীর। এরপর এতে যোগ দেন কপিল দেব, শচীন টেন্ডুলকার, কোহলির মতো ভারতীয় তারকা। এরই মধ্যে আইপিএল নিয়ে নতুন মন্তব্য করলেন পাকিস্তানের সাবেক এই অধিনায়ক। জানালেন ডাকলেও আইপিএলে খেলবেন তা তিনি। ফ্র্যাঞ্চাইজি ভিত্তিক ক্রিকেটের সবচেয়ে জমজমাট আসর আইপিএল খেলতে ক্রিকেটাররা মুখিয়ে থাকেন। তবে পাকিস্তান-ভারত দুই দেশের বৈরিতায় আইপিএলে খেলা হচ্ছে না পাকিস্তানি তারকদের। পাকিস্তানের সাবেক অধিনায়ক জানান, ‘যদি তারা আমাকে ডাকেও, তবু আইপিএল খেলতে যাব না। আমার এর দরকার নেই। সেটির প্রতি আমি আগ্রহী নই, কখনও ছিলাম না।’ এদিকে কিছুদিন আগে শেষ হয়েছে পিএসএলের তৃতীয় সংস্করণ। আফ্রিদির স্বপ্ন পিএসএল একদিন আইপিএল-এর চেয়ে বড় আসরে পরিণত হবে। এ নিয়ে শহীদ আফ্রিদি বলেন, ‘পিএসএলের জনপ্রিয়তা বিশ্বব্যাপী। ক্রিকেট বিশ্বের বিগ হিটাররা এ টুর্নামেন্টে খেলে, তারা খুশি ও সন্তুষ্ট। আমিও ফ্র্যাঞ্চাইজিভিত্তিক টুর্নামেন্টটি উপভোগ করছি। একদিন আইপিএলকে পেছনে ফেলে দেবে পিএসএল। সেদিন আর বেশি দূরে নেই।’ উল্লেখ্য, কয়েক দিন আগে টুইটে আফ্রিদি লেখেন, ‘ভারত-অধিকৃত কাশ্মীরে ভয়াবহ, উদ্বেগজনক পরিস্থিতি তৈরি হয়েছে। আত্মনিয়ন্ত্রণ ও স্বাধীনতার কণ্ঠস্বর চাপা দিতে দমনমূলক নীতিতে নিরীহদের গুলি করে মারা হচ্ছে। অবাক হয়ে ভাবি কোথায় গেল রাষ্ট্রসংঘ, অন্য আন্তর্জাতিক সংস্থাগুলি! কেন এই রক্তপাত থামাতে তারা সচেষ্ট নয়?’ এরপরই শুরু হয় কথার যুদ্ধ। পাকিস্তানের সাবেক তারকা অলরাউন্ডারের টুইটের কড়া সমালোচনা করেন ভারতীয় ক্রিকেটাররা। ইন্টারনেট।